**Työsuojelun toimintaohjelma FC Nokia ry**

**Työsuojelun tavoitteet**

FC Nokia ry haluaa pitää kiinni henkilöstön hyvinvoinnista ja kaikin tavoin turvallisesta sekä terveellisistä työympäristöstä.

Arvioimme vuosittain työolosuhteiden riskit ja vaarat erillisellä arviointilomakkeella, johon kirjaamme myös mahdolliset kehittämistoimenpiteet vastuuhenkilöineen.

**Työsuojelun vastuut ja toimivaltuudet**

Työsuojelupäällikkönä toimii työnantajaseuran johtokunnan puheenjohtaja Pauli Jokiniitty.

Turvallisuus- ja tietoturvavastaavana toimii iltapäiväkerhojen vastaava työntekijä Merja Jalasto. Työhyvinvoinnin/ tyky-vastuuhenkilöinä toimi Merja Jalasto. Jokaisella työntekijällä on yleinen vastuu ja velvollisuus huolehtia omasta jaksamisestaan, seurata työturvallisuuteen annettuja ohjeita ja olla vastuussa myös kollegan turvallisuudesta niillä resursseilla, kun yleisesti katsotaan sopivaksi. Työntekijät ovat velvollisia raportoimaan esimiehelle mahdollisista vaaratilanteista, tapaturmista tai työoloissa tai välineissä olevista puutteista.

**Työympäristön kuvaus**

FC Nokia ry tuottaa iltapäiväkerhotoiminnan palvelua kahdessa eri yksikössä Nokialla, Tervasuon ja Koskenmäen kouluilla. Yksiköissä työskentelee yhteensä 7 työntekijää. Kumpikin iltapäiväkerho sijaitsee koulun tiloissa, Tervasuon koululla iltapäiväkerhon toiminnalle ei ole omia tiloja vaan toiminta tapahtuu yleisissä tiloissa. Iltapäiväkerhoissa on tällä hetkellä yhteensä n. 60 lasta.

Työn vaarojen ja haittojen selvittäminen ja riskien arviointi on tehty tiimeittäin syksyn 2020 aikana ja käsitelty yhdessä esimiehen kanssa. Työpaikkaselvitys on tehty työterveyden kanssa syksyllä 2019 Tervasuon koululla ja siinä esiin nouseviin asioihin puututtu mahdollisuuksien mukaan. Vaarojen ja haittojen selvittäminen sekä riskien arviointi tehdään vastedes vuosittain tammi-helmikuun aikana. Asiasta on vastuussa iltapäiväkerhon vastaava työntekijä.

**Työ- ja turvallisuusohjeet**

FC Nokia ry:llä on henkilökunnalle työ- ja turvallisuusohjeet, jotka tarkistetaan ja tarvittaessa päivitetään. Uuden työntekijän perehdytykseen varataan aikaa. Uudelle työntekijälle nimetään vastuuperehdyttäjä, jonka työtä uusi työntekijä seuraa työsuhteen aluksi. Perehdytyksessä varataan aikaa sekä asiakastyöhön, että keskusteluun vanhemman kollegan kanssa. Uuden työntekijän kanssa käydään läpi aina työn perehdytyskansio, ensiapuasiat, pelastussuunnitelma, päihdeohjelma, epäasiallisen kohtelun toimintamalli, omavalvontasuunnitelma ja tietoturva- sekä turvallisuussuunnitelma sekä työsuojelun toimintaohjelma, jotka löytyvät kirjallisina ja ovat aina työntekijöiden nähtävillä.

**Työsuojelun kehittämiskohteet**

Työpaikkaselvityksessä / työn vaarojen ja uhkien arvioinnissa esiin tulleita asioita käsitellään vuosittain.

**Työsuojelun yhteistoiminta**

Työsuojelun yhteistoimintaan kuuluu vuosittain työn haittojen ja vaarojen arviointi sekä uusien kehittämistarpeiden määrittely. Työhyvinvointiin liittyvää yhteistoimintaa ovat vuosittaiset tapaamiset työnantajan edustajan kanssa ja esim. pikkujoulut ja illanvietot.

**Työterveyshuolto**

FC Nokia ry:n työterveyshuoltajana toimii Terveystalo / Hanna Ahtiainen. Sopimus on toistaiseksi voimassaoleva ja siihen kuuluu lakisääteiset työterveyshuoltopalvelut sekä yleislääkäritasoinen sairaanhoito.

**Työsuojeluasioiden huomiointi toiminnassa**

Työsuojelu huomioidaan toiminnassa laajasti. Suunnitelmat kuten omavalvontasuunnitelma ja työsuojelun toimintaohjelma päivitetään säännöllisesti. Työntekijöiden kanssa tavataan viikoittain tiimeissä, jolloin käydään läpi työhön ja asiakassuhteisiin liittyvät asiat. Lisäksi työntekijät pitävät yhteyttä myös sähköpostitse sekä whatsappin kautta, joiden kautta viestintä on nopeaa ja kaikkien saatavilla ja tieto jää myös ylös kirjallisesti. Rekrytoinnissa otetaan huomioon työntekijöiden koulutus, ( väh. toisen asteen ammatillinen soveltuva koulutus ) työkokemus sekä soveltuvuus sekä alalle että omaan työtiimiin. FC Nokian johtokunta kokoontuu noin kymmenen kertaa vuodessa ja seuraa sekä seuran talous-, henkilöstö- että myös turvallisuus- ja työsuojeluasioita. Johtokunnan puheenjohtaja osallistuu johtokunnan kokouksiin ja on yhteydessä henkilöstöön. Työntekijöillä on mahdollisuus olla yhteydessä esimieheen ja johtokunnan toimeenpaneman iltapäiväkerho-tiimin muihinkin jäseniin päivittäin ja tarvittaessa myös ilta- tai viikonloppuaikaan.

**Työolojen seuranta**

Työoloja seurataan mm. seuraamalla työntekijöiden sairauspoissaoloja ja seuralla on malli työhön palaamisen suhteen. Pidemmän sairasloman jälkeen työntekijä ja esimies käyvät läpi työoloja ja jaksamista ja työnkuvaan tehdään muutosta tarpeen vaatiessa. Työterveys on mukana tapaamisella, jos tämä koetaan tarpeelliseksi. Työoloja seurataan myös viikoittaisissa työntekijäpalavereissa.

**Toimintaohjelman seuranta ja päivitys**

Työsuojelun toimintaohjelma tarkastetaan vuosittain, aina helmikuussa. Toimintaohjelman tarkastusajankohta on merkitty seuran johtokunnan pj:n vuosikelloon. Toimintaohjelma tarkastetaan yhdessä vastuuhenkilöiden ja muun työryhmän kanssa sen jälkeen kun vaarojen ja uhkien arvioinnin lomakkeet on tarkastettu.